LUKUPÄIVÄKIRJAN OHJE
	
Lukupäiväkirjassasi voit pohtia melko vapaasti lukemaasi kaunokirjaa ja sen herättämiä ajatuksia. 
•	Osoita lukeneesi koko teos, mutta älä kirjoita pelkkää juonireferaattia.
•	Erittele jonkin verran lukukokemustasi ja kirjan herättämiä tunnelmia ja ajatuksia. Ihmettele, pohdi ääneen, kysele ja kyseenalaista.
•	Jos haluat, voit ottaa luokasta ison vihkon, johon pidät lukupäiväkirjaa. Lopuksi kirjoitat sen puhtaaksi koneella ja liität osaksi kirjallisuustyötä.

Etene näin:

1.	Kirjoita otsikoksi LUKUPÄIVÄKIRJA sekä sen alle kirjan nimi ja kirjailijan nimi.
2.	Merkitse joka kerta päivämäärä, jolloin luet kirjaa. 
3.	Ennen lukemista kirjoita seuraavia ajatuksia:
•	Miksi valitsit kirjan? Millaiset ennakko-odotukset sinulla on kirjaa kohtaan?
•	Kuuluuko kirja johonkin sarjaan? Oletko lukenut sarjaa aiemmin? Milloin kirja on ilmestynyt?
•	Mitä kirjan kansikuva kertoo?

4.	Raportoi lukemastasi tietyin väliajoin, esimerkiksi aina luettuasi yhden luvun tai 30 sivua. Malta pysähtyä pitämään päiväkirjaa, vaikka kirja olisi miten hyvä tahansa. Voit kirjoittaa eri kerroilla erilaisista asioista. Pyri käsittelemään seuraavat asiat lukupäiväkirjasi aikana:
•	Miltä kirja vaikuttaa siinä vaiheessa lukemista? Onko herännyt suuria tunteita?
•	Kuka on päähenkilö? Mitä kaikkea saat hänestä selville? Millainen hänen elämäntilanteensa on? Muuttuuko hän kirjan aikana? Miten?
•	Keitä muita henkilöitä kirjassa on? Kenen kanssa päähenkilö tulee hyvin toimeen, kenen ei?
•	Millainen on miljöö? Millaisiin tapahtumapaikkoihin tarina kuljettaa? Miten pitkästä ajasta on kysymys? Selviääkö vuoden- tai vuorokaudenaika?
•	Mitä kirjassa tapahtuu? Mikä on kirjan käännekohta?
•	Luetko mielelläsi? Miksi? Miksi et?
•	Mikä kirjassa vihastuttaa, ihastuttaa, ärsyttää, ihmetyttää?
•	Miten toivot kirjan päättyvän?
•	Herättääkö jokin kirjan tapahtuma tai henkilö sinussa muistoja omaan elämääsi?

5.	Lopuksi kirjan lukemisen jälkeen pohdi vielä seuraavia asioita:
•	Millaista kirjaa oli lukea?
•	Oletko tyytyväinen loppuratkaisuun?
•	Miten ennakointisi onnistui?
•	Mitä ajatuksia kirja sinussa herättää? Miten teos vaikutti sinuun?
•	Mitä olisit muuttanut kirjassa?
•	Millainen kirja oli muihin lukemiisi kirjoihin verrattuna?
•	Mikä on kirjan sanoma eli teema? Haluaako kirjailija ottaa kantaa johonkin asiaan?
•	Vastaa lisäksi kolmeen seuraavista kysymyksistä: 
•	Kuka on kirjan kertoja? Kenen näkökulmasta tapahtumat kuvataan? Vaihtuuko kertoja tai näkökulma kirjan aikana?
•	Onko kirjassa takaumia tai ennakointeja? Jääkö tapahtumiin aukkoja?
•	Onko kirjassa paljon vuoropuhelua eli dialogia? Tuntuuko se aidolta?
•	Entä onko kuvausta ja kerrontaa?
•	Millaista on kirjan kieli (kirjakieltä, puhekieltä, murretta / helppoa, vaikeaa / kuvailevaa, arkista)?